钦定古今图书集成/明伦汇编/官常典/第594卷 > 任中正
## 钦定古今图书集成/明伦汇编/官常典/第594卷 > 任中正

按《宋史》本传：“中正，字庆之，曹州济阴人。父载，右拾遗。
中正，进士及第，为池州推官，历大理评事，通判邵州，
改大府寺丞、通判濮州。以翰林学士钱若水荐，迁秘
书省著作佐郎，通判大名府。转运使陈纬徙陕西，举
中正自代。太宗曰：‘朕自知之’。召为秘书丞、江南转运
副使。中正躯干颀长，帝择大笏，命内臣取绯衣之长”
者赐之。至部，岁大稔，民出租赋平籴，皆盈羡。发运使
王子舆欲悉调饷京师，中正曰：“东南岁输五百馀万，
而江南所出过半。今岁有馀，或岁少歉，则数不登，患
及吾民矣。”乃止。擢监察御史、两浙转运使。民饥，中正
不俟诏，发官廪赈之。按晋州盛梁狱，论如法。迁殿中
侍御史、判三司凭由司。既而有与梁善者，密中之，出
为荆湖转运使。